ፕሪሚየር ሊጉ የመሰረዝ ወይም የመራዘም እድሉ ሰፊ ነው
የኢትዮጵያ ፕሪምየር ሊግ ጨዋታ ከመጀመሩ አስቀድሞ በተለያዩ ከተሞች የአቋም መለኪያ በተለይም የከተማ ዋንጫ ጨዋታዎች እንደሚካሄዱ ይታወቃል። ከእነዚህ መካከል አንዱ የሆነው የደቡብ ሰላም ዋንጫ ጨዋታ ይገኝበታል። ከዚህ ቀደም የደቡብ ካስትል ካፕ በመባል በደቡብ ክልል ይካሄድ የነበረው ውድድርም አዲስ ስያሜን በመያዝ ከጥቅምት 20 እስከ ህዳር 01 ቀን 2012 ዓ.ም ለማካሄድ ቀን ተቆርጦለት ነበር። ይሁን እንጂ በውድድሩ ለመሳተፍ ወደ ሐዋሳ ከተማ ያቀኑ ክለቦች ወደ መጡበት እየተመለሱ እንደሚገኙ ታውቋል።ውድድሩ የሚጀመርበት ቀን በማለፉም የመካሄድ ዕድል ጠባብ መሆኑን መገንዘብ ተችሏል።ከፀጥታ ስጋት ጋር ተያይዞ ውድድሩን ለማካሄድ እንዳልተቻለ መረጃዎች የወጡ ሲሆን በፀጥታ አካላት በኩል ኃላፊነት ለመውሰድ ፍላጎት እንደሌለ ከውድድሩ አዘጋጆች ለማረጋገጥ ተችሏል።‹‹የደቡብ የሰላም ዋንጫ›› የሚል ስያሜን በመያዝ ሰላምን ለመስበክ ለሚደረግ ውድድር ከፀጥታ አካላት ሃላፊነት አለማግኘቱ የስፖርት ቤተሰቡን አበሳጭቷል፡፡በፀጥታ ስጋት ምክንያት የተለያዩ ውድድሮች ተራዝመዋል፣ እንደ ደቡብ ሰላም ዋንጫ ያሉ አንዳንድ ውድድሮችም እስከመጨረሻው የመሰረዝ እድል ገጥሟቸዋል።የአዲስ አበባ ከተማ ዋንጫ ጥቅምት 22 ቀን 2012 ዓ.ም ለማድረግ ታቅዶ ከፀጥታ ስጋት ጋር ተያይዞ ወደ ጥቅምት 27 ቀን 2012 ዓ.ም ተሸጋግሯል። የውድድሩ መራዘም ከወቅታዊ የሃገሪቱ የፀጥታ ሁኔታ ጋር ተያይዞ መሆኑ ወደ ፊት በተራዘመበት ቀን ስለመካሄዱም ማስተማመኛ እንደማይኖር እርግጥ ሆኗል።የኢትዮጵያ አሸናፊዎች አሸናፊ ዋንጫም በተመሳሳይ ጥቅምት 24 ቀን በአዲስ አበባ ስታዲየም ለማድረግ የወጣው መርሃ ግብር ተቀይሯል። ብሄራዊ ፌዴሬሽኑ ምክንያቱን ሳይገልጽ በመቐለ ሰባ እንደርታና ፋሲል ከነማ መካከል የሚደረገው የአሸናፊዎች አሸናፊ ዋንጫ ላልተወሰነ ጊዜ አራዝሞታል።የአሸናፊዎች አሸናፊ ዋንጫ መች እንደሚካሄድ ካለመጠቀሱ ባሻገር ፌዴሬሽኑ ጨዋታው ስለመራዘሙ ወይም ስለመሰረዙ ያስቀመጠው ምክንያት የለም።በርካታ ጨዋታዎች ከፀጥታ ስጋት ጋር ተያይዞ መሰረዛቸው ለዚህም ጨዋታ ላለመካሄድ ምክንያት የሚሆነው የፀጥታ ስጋት እንደሚሆን የብዙዎች እምነት ነው።ከዚህ ባሻገር በሁለቱ ክለብ ደጋፊዎች መካከል የነበሩ ፍጥጫዎች ጨዋታው ላይ ግጭቶች ሊፈጠሩ ይችላሉ በሚል ስጋት መሰረዝ እንዳስፈለገ የሚናገሩም ጥቂት አይደሉም።ይህን መነሻ በማድረግ የ2012 የኢትዮጵያ ፕሪሚየር ሊግ የመሰረዝ ወይም ይካሄዳል ከተባለበት ጊዜ የመራዘም እድሉ ሰፊ መሆኑን መገመት ይቻላል።የወዳጅነት ጨዋታ ይዘት ያላቸው የከተማ ዋንጫዎች ይህን ያህል የፀጥታ ስጋት ካንዣበበባቸው ተዘዋውሮ በመጫወት መርህ የሚመራው ፕሪሚየር ሊግ ላይ ምን ያህል የፀጥታ ስጋት ሊኖር እንደሚችል ግልፅ ነው።የከተማ ዋንጫዎች በአንድ ክልል ውስጥ የሚገኙ ክለቦች የሚገናኙበት ሲሆን በእንግድነት ከሌሎች ክልሎችም ክለቦች ተሳታፊ ይሆናሉ።በነዚህ ውድድሮች እምብዛም የደጋፊና የፖለቲካ ልዩነቶች የማይስተዋሉ መሆናቸው ከፕሪሚየር ሊጉ በተሻለ ከፀጥታ ስጋት ነፃ ነው ለማለት ይቻላል።እነዚህ ውድድሮች በዋናነት አላማቸው አቋምን መፈተሽና ለፕሪሚየር ሊጉ የሚያደርጉትን ዝግጅት ለመገምገም እስከሆነ ድረስ የቱንም ያህል የደጋፊዎች ስርዓት አልበኝነት ቢኖር ጨዋታዎቹ መካሄዳቸው በራሱ የፀጥታ ስጋት ሊፈጥር አይችልም።ያም ሆኖ ውድድሮቹ ተራዝመዋል፣ የመሰረዝ እድላቸውም ከፍተኛ ሆኗል።ፕሪሚየር ሊጉ በአንፃሩ ተዟዙሮ መጫወት የመረጠ መሆኑ ለፀጥታ ስጋት ይበልጥ ተጋላጭ እንደሚያደርገው ካለፉት ዓመታት መማር ይቻላል።ስፖርታዊ ባልሆኑ ምክንያቶች በተለይ ከሜዳ ውጭ ተጉዞ ማሸነፍ ብርቅ በሆነበት በዚህ ዘመን 2012 ላይ የሊጉን ባህሪ በአዎንታ የሚቀይር ሰማያዊ ተዓምር ሊመጣ አይችልም።አካሄዱ ሁሉ ነገር ከድጡ ወደ ማጡ እንደሚሆን ምልክቶች መታየት ከጀመሩ ሰነባብተዋል።ጨዋነት የሚታይባቸው የክልል ክለቦች ያሉ ቢሆንም፣ በተጫዋቾች ላይ የስጋት ሸክም የሚጭኑ ስታዲየሞች የተበራከቱበት ሊግ ላይ ተጫዋችም ሆነ አርቢትር በሜዳ ላይ ያለጭንቀት፣ በስፖርታዊ መንፈስ ውስጥ ብቻ መቆየት አይችሉም።ክለቦቹ በራሳቸው ሜዳ እንደዕለቱ ብቃታቸው የላባቸውን የሚያገኙ ከሆነና በክልል ግጥሚያዎች ሆን ብለው ለመሸነፍ የሚገደዱ ከሆነ ከዚህ በኋላ የትኞቹም ክለቦች በልፋታቸው ልክ የዘሩትን ያጭዳሉ ለማለት ይቸግራል፡፡ማሸነፍና መሸነፍ ብዙም ትርጉም በሌላቸው ጨዋታዎች የፀጥታ ስጋቱ ይህን ያህል ደረጃ ከደረሰ ደጋፊዎች በተለያዩ ክልሎች ከክለቦቻቸው ጋር ተዟዙረው በሚሄዱባቸው የፕሪሚየር ሊግ ጨዋታዎች የፀጥታ ስጋቱ ከዚህም ሊያይል እንደሚችል ግልፅ ነው።በተለይም የእያንዳንዱ ጨዋታ ውጤት ወሳኝ በሚሆንበት የፕሪሚየር ሊግ ጨዋታ የስቴድየም ሁከቶች ተቆጥረው በማያልቁ ምክንያቶች ሊፈጠር እንደሚችል የዚህ ቀደሙ ልምድ አስተምሮን አልፏል።በስፖርቱ ውስጥ ችግር ይፈጠራል በሚል ስጋት ጨዋታዎችን መሰረዝና ቀን ማራዘም ጊዜያዊ መፍትሄ እንጂ ዘላቂ እንደማይሆን እውን ነው።‹‹ችግርን መሸሽ መፍትሄ አይሆንም ሆኖም አያውቅም›› እንደሚባለው እግር ኳሳዊ ችግሮችን ስፖርቱ በሚጠይቀው መንገድ ተጉዞ ማስተካከል ይቻላል።በክለቦችና ደጋፊዎች መካከል የሚፈጠሩ ቁርሾዎችን በስፖርቱ አግባብ መፍታት ካልተቻለ የሚፈጠሩ ልዩነቶች ሰፍተው ከስቴድየም በመውጣት ወደ ሕዝብ ሊሄዱ የሚችሉበት እድል ሰፊ ነው።የፀጥታ ስጋት መኖር ውድድሮችን ከመሰረዝ ይልቅ በዝግ ስታዲየም የሚከናወኑበትን እድል አይሰጥም ማለትም አይቻልም።አዲስ ዘመን ጥቅምት22/2012 ዳንኤል ዘነበ